Къэбэрдей-Балъкъэрым дыщэ къыщIэхыпIэ къыщыунэхуа?
ЗэхуащIыжауэ иджыпсту мылажьэ Тырныауз вольфрам-молибден комбинатым и ищхъэрэ лъэныкъуэмкIэ дыщэ гъэтIылъыгъэшхуэ щыIэу щIэныгъэлIхэм къалъытэ. Апхуэдэ хъыбар «Кавказыр нобэ» интернет-сайтым и корреспондентым къыжриIащ «Къэббалъкъгеология» ООО-м и IэщIагъэлI нэхъыщхьэ Емкъуж Мулид.
Илъэс зыбжанэ хъуауэ Къэбэрдей-Балъкъэрым дыщэ къыщIэхыпIэ къыщалъыхъуэ. Апхуэдэ щыIэу хуагъэфащэрт Iуащхьэмахуэ районым хыхьэ Тырныауз къалэм и Iэгъуэблагъэм. Иджыри къэс гъущI лъапIэхэр здэщыIэ щIыпIэхэм мызэ-мытIэу ирихьэлIат, ауэ абыхэм я гъэтIылъыгъэр мащIэ дыдэт. ИкIэм-икIэжым къэхутэныгъэхэм хъерышхуэ къапыкIа хуэдэщ. Илъэс зыбжанэ ипэкIэ зэхуащIыжа Тырныауз вольфрам-молибден комбинатым и ищхъэрэ лъэныкъуэмкIэ дыщэ гъэтIылъыгъэшхуэ щыIэу щIэныгъэлIхэм иджыблагъэ къалъытащ. ЗэрыхуагъэфащэмкIэ, абы и куэдагъыр тонн 200-м нэблэгъэнущ.
— Геолого-къэхутэныгъэ лэжьыгъэхэм адэкIи пыщэн хуейщ, хуэдгъэфащэ дыщэ гъэтIылъыгъэхэр абдежым зэрыщIэлъыр наIуэ дыдэ тщIыуэ, ахэр къыщIэхыным яужь ихьэн папщIэ, — жиIащ «Къэббалъкъгеология» ООО-м и IэщIагъэлI нэхъыщхьэм. — А хъугъуфIыгъуэр куууэ зэрыщIэмылъым къыхэкIыу щIым къыхэгъэкъэбзыкIыныр гугъу хъунукъым икIи фIагъ лъагэ зиIэщ.
Хьэтау Ислъам.
